Slaaptydstories | MaanKind
14 Woensdag Sep 2011
Biologiese klok, Slaapritme, Slaaptyd
Ons dink mos maar almal hoe ons ‘n ding doen, is die regte manier, en die hele wêreld wat dit anders doen is dié wat eintlik afwyk. Net so is dit slapenstyd. My eie slaappatroon voel vir my nét reg, en oor MaanMan kan ek net my kop skud. Hy verstaan weer hoegenaamd nie dat ek soveel slaap nodig het nie.
Vir my voel dit doodnormaal om so 10-uur se kant gebad te wees en lekker geflennielyf is dit dan Kooi & Kindle – lekker lê en lees tot so 11-uur se kant, en dan ‘n droom uit te dink en reg te skuif tussen die kussings en te slaap en dan hoop op ‘n vlieg-droom. (OK met gordelroos op die arm en so brand-bo-arm en volmaan boonop is die regskuif die laaste tyd maar teoreties en hipoteties, maar vir effek hou ons maar by die storie)
MaanMan nie. Teen 9-uur gaap hy lankal, en sy biologiese klok skakel maklik ‘n uur of twee voor myne af.
Wakkerwordtyd is vir my as dit lig word. Opstaantyd ‘n rukkie later. Mens moet darem tyd hê om jou drome te oordink en uit te pluis. My lewe lank is my opstaantyd bepaal met ‘n wekker, en noudat dit nie meer nodig is nie, is dit een van my groot vreugdes om self wakker te word. Teen hierdie tyd is die arme MaanMan al ure lank op en wakker. Gedeeltelik sy eie skuld, as ons Nartjieskil-kat so tentatiewe handjie uitsteek om my wakker te maak of met daardie skurwe tongetjie oor my arm lek, veeg ek haar van die bed af. Haar oupa MaanMan nie, hy staan op, vat haar om ‘n draai te stap buite, maak koffie en sit dan baie saggies en kyk wat bied die TV. Nartjieskil-kat skuif dan op sy skoot reg vir ‘n verdere slapie.
Punt is eintlik, ek slaap my volle agt ure, MaanMan sewe. En ons is boonop met ‘n uur of wat uit sync. My slaap en opstaan voel vir my presies net reg, en hy is doodtevrede met syne. Ek wonder wat dit in mens se lyf is wat daardie slaapritme bepaal?
Hoe slaap jy en joune?
8 thoughts on “Slaaptydstories”
15 September, 2011 om 11:26 vm
Ons is beide nag-uile by uitstek. Die vroegste wat ons in die bed sal wees is 23h00 saans en dit is ‘n rare gebeurtenis.En dan lees ons albei nog eers ‘n bietjie totdat ons breine afskakel. Dan knoop ons op in ‘n bondel (soms met die vetkat in die middel) en slaap. Oftewel manlief slaap en ek lê met uitgedroogde oogballe na die donker plafon en staar vir ‘n paar ure totdat ek hopelik aan die slaap raak. Modderman kan nie slaap as hy my nie vashou nie, sy gesig meestal in my nek. Hy sê my hitte maak hom rustig.
Manlief is op en wakker in die oggend, ek het letterlik nie ‘n stem nie en kommunikeer as ek MOET deur gromme en kopknikke. Ek kan funksioneer, dinge doen soos toebroodjies pak, maar my stem skop eers in as ek ten minste ‘n uur wakker is.
15 September, 2011 om 9:58 vm
Opposites attract, lyk my geld ook hier. Ek en my oorlede man was ook so uit sync – hy vroeg in die bed en vroeg op terwyl ek graag tot die vroee oggendure wou sit en kuier en besig bly. Nog steeds bly ek graag laat wakker maar ek weier om ‘n voet uit die bed te versit voor 9 uur in die oggend. Na al die jare het ek mos my rus verdien, of hoe?
MJ Schutte said:
15 September, 2011 om 8:06 vm
Dit klink amper presies soos wat hier gebeur! My rooinek kan tot baie laat wakker bly terwyl ek al so 9 uur laaaaaang gape gee. Kom die oggend is ek sommer vroeg wakker en dan wil rooinek nog slaap. Deur die week is dit moeilik, ons kids is nog op skool, maar oor naweke los ek haar dat sy slaap. Ek kyk nie TV nie, so ek sit dan so by myself en blogs lees, chat op Facebook, skryf so bietjie.
Skryf is die enigste ding wat my na 10 kan wakker hou.
14 September, 2011 om 8:01 nm
Ek het geen idee waar of hoe Mnr Phoenix slaap nie. 😉 Seker maar met sy oë toe. 😆
Ek is self ‘n aandmens wat baie knorrig in die oggend is. Moet nie iets van my verwag tot laat oggend of middag nie. Ek vind dit makliker om in die donker op te staan as wanneer die son uit is. Nogtans verkies ek dat die son my uit die bed bak. Ek is ook nog jonk genoeg om ‘n middag (of selfs oggend) nap te geniet.
14 September, 2011 om 6:08 nm
‘n Wekker stel vir 3 uur in die oggend? Arrie nee.
‘n Leeftyd lank moes mens die lewe saam met jou wekker stap. Dié se stap is deur jou werksure bepaal. ‘n Naweek was gewoon nie lank genoeg om die skade te probeer regstel nie. Ai, maar is dit dan nie die lekkerste deel van aftrede nie?
Ek kan maklik tot baie laat in die nag wakkerbly, mits ek besig gehou word. Darem ook nie elke aand nie. Soggens wil ek ook graag vanself wakker word en ‘n bietjie in die bed lê en tjommel. Oor alles nadink en my dag beplan. In die winter, wanneer die son later opkom, slaap ek maklik tot 8 uur, in die somer veel vroeër. My biologiese klok werk skynbaar saam met die son. Ek verkies ‘n donker kamer, maar die geluid wat my gaan wakkermaak, grens sekerlik aan die bars van ‘n bom.
Noudat ek alleen bly, kan ek maak net wat ek wil, behalwe as daar vroeg in die oggend ‘n belangrike afspraak is. As ek beheer daaroor het, maak ek geen afspraak vir voor 10 in die oggend nie.
Ons het mos ons jare van vroeg opstaan gehad. Met koue voete op witgerypte gras staan en wag vir ‘n bus. Ek het nie gekla nie, ek was lief vir my werk, maar nou geniet ek dit dat ek dit nie meer hoef te doen nie.
14 September, 2011 om 6:51 nm
Dis presies net so. Presies. Ek was vanoggend skoon omgesukkel omdat die vergadering met die Munisipaliteit vir 9 uur byb die bibsaal was. IOns stap wel net 2 minute soontoe, maar 9 uur is nog koffietyd.
14 September, 2011 om 5:53 nm
Aandmens, met party mense kuier ek lekker tot 2, 3 uur in die oggend (darem nie nag na nag nie,) maar los my uit in die oggend. Enige geluidjie maak my wakker en die kamer moet pikdonker wees Ek kan ook nie deur die dag “dut” nie… nee ek moet pens en pooitjies binne in die bed wees, toegegooi en al. My liewe man raak al vroeg in sy stoel aan die slaap, en slaap heerlik verder wanneer sy kop die kussing raak. Hy snork dat die biesies bewe, en weet nie wat in die nag aangaan nie. Maar… dit is vir hom niks om sy wekker vir 3 uur te stel en in die oggendure op te staan nie. Slaap nooit laat nie, en le nie “in” nie.
14 September, 2011 om 6:52 nm
So ons situasie is min of meer dieselfde! Ek kan ook op geen manier ‘n dagslapie vat nie, behalwe as ek siek is.